KIRJALLINEN KYSYMYS E-3122/00

esittäjä(t): Ioannis Marínos (PPE-DE) ja Antonios Trakatellis (PPE-DE) komissiolle

(6. lokakuuta 2000)

Aihe: Vuoto Kozloduyssa ja uusien ydinreaktoreiden asentaminen Ukrainaan

Ranskan tietotoimiston sähkeen (6.9.2000) mukaan Bulgarian Kozloduyn ydinvoimalassa havaittiin radioaktiivinen vuoto, jonka seurauksena kaksi voimalan työntekijää altistuivat radioaktiiviselle säteilylle. Myös Bulgarian viranomaiset vahvistivat vuodon. Vaikka viranomaiset eivät ole paljastaneet vuodon tarkkaa tapahtumahetkeä eikä henkilöstön altistumisen laajuutta, he ovat kuitenkin myöntäneet puutteet ydinsähköä tuottavan laitoksen turvallisuudessa. Kuten tunnettua, Euroopan parlamentti vaatii, että ehdokasvaltiot sulkevat välittömästi kaikki vaaralliset ja vanhentuneet ydinvoimalat, ja myös Euroopan komissio on tähän saakka noudattanut vastaavaa politiikkaa. Brittiläisen The Guardian -lehden mukaan näyttää siltä, että tästä politiikasta oltaisiin luopumassa. The Guardian mainitsee, että EU:n ulkosuhteista vastaava komission jäsen Christopher Patten painostaa Ukrainan viranomaisia, jotta Tsernobylin ydinreaktori korvattaisiin uudella. Kyseinen reaktori poistetaan käytöstä vuoden lopussa ja se korvataan kahdella uudella reaktorilla, mitä Ukraina itse ei ole enää pitkään aikaan vaatinut.

1. Mihin toimiin komissio on ryhtynyt Kozloduyn voimalan radioaktiivisen vuodon jälkeen, kun otetaan huomioon, että vuoto vaarantaa Bulgarian samoin kuin sen naapurivaltioiden, kuten Kreikan, kansalaisten terveyden?

2. Kuka valvoo Kozloduyn (ensimmäisen sukupolven VVER-440/230-tyyppisten) vaarallisten reaktoreiden sulkemista koskevan Sofian yhteisymmärryspöytäkirjan (1999) täytäntöönpanoa? Millä tavoin komissio aikoo varmistaa, että vaarallisten reaktoreiden käytöstäpoistohankkeet saadaan päätökseen, kun lisäksi on sovittu 212,5 miljoonan euron Euratom-lainasta reaktoreiden 5 ja 6 (VVER-1000) nykyaikaistamiseen?

3. Onko komissio saanut tietoja siitä, onko Bulgaria laatinut ohjelman vaarallisten reaktoreiden poistamiseksi käytöstä, kuten Sofian yhteisymmärryspöytäkirja (1999) edellyttää?

4. Mitä määrärahoja Phare-ohjelman kautta on myönnetty reaktoreiden 1 ja 2 käytöstäpoistoa tukevia toimia varten ja mihin toimiin komissio aikoo ryhtyä Bulgarian viranomaisten suhteen, jos Bulgarian lehdistön julkaisemat tiedot pysyvästi käytöstä poistettaviksi määrättyjen reaktoreiden 3 ja 4 nykyaikaistamisesta osoittautuvat paikkansapitäviksi?

5. Voisiko komissio ilmoittaa minulle, pyytääkö se todellakin uusien ydinreaktoreiden asentamista Ukrainaan?

Günter Verheugenin komission puolesta antama vastaus

(1. joulukuuta 2000)

Komissio yhtyy täysin yhteisön kantaan, jossa tähdennetään Keski- ja Itä-Euroopan ydinturvallisuuden korkeaa tasoa laajentumisen yhteydessä ja jota Helsingissä kokoontunut Eurooppa-neuvosto on myös viimeksi korostanut. Komission toimissa, jotka koskevat ehdokasmaiden reaktoreja, joiden turvallisuutta ei voida parantaa kansainvälisesti hyväksyttävälle tasolle kohtuullisin kustannuksin, tavoitteena on saada kyseiset reaktorit suljettua mahdollisimman nopeasti joulukuussa 1998 esitettyjen neuvoston päätelmien mukaisesti. Tässä yhteydessä komissio ja Bulgarian hallitus pääsivät marraskuussa 1999 yhteisymmärrykseen, jonka mukaisesti Bulgaria sitoutui sulkemaan suunniteltua aikaisemmin lopullisesti Kozloduyn ydinvoimalan yksiköt 14.

Bulgarian hallitus vastaa marraskuussa 1999 tehdyn yhteisymmärryksen mukaisten reaktorien sulkemista koskevien sitoumusten noudattamisesta, mutta komissio seuraa tiiviisti edistymistä tällä alalla ja harjoittaa Bulgarian viranomaisten kanssa hedelmällistä yhteistyötä sitoumusten täyttymiseksi. Tätä yhteistyötä harjoitetaan erityisesti komission ja Bulgarian Kozloduyn ydinvoimalan yksiköiden 14 sulkemista ja purkamista käsittelevässä yhteisessä työryhmässä. Tämä työryhmä kokoontui kahdesti vuonna 2000.

Lisäksi komissio seuraa määräaikaiskertomuksissaan ja liittymiskumppanuuden ensisijaisten tavoitteiden täytäntöönpanon yhteydessä, kuinka Bulgaria noudattaa reaktorien sulkemisvelvoitteitaan. Lisäksi sillä on huomattava merkitys komission suosituksissa, jotka koskevat liittymisneuvottelujen energiaa koskevan luvun käsittelyn aloittamista ja päättämistä.

Kesäkuussa 2000 sovitun Kozloduyn voimalan yksiköiden 5 ja 6 parantamiseen tarkoitetun Euratomin lainan maksatuksen edellytyksenä on, että yksiköiden 14 sulkemista koskevia sitoumuksia noudatetaan. Samoin yhteisymmärryksen mukaisesti erityisestä Phare-ohjelmasta annettavan taloudellisen avun edellytyksenä on se, että Bulgaria noudattaa sitoumuksiaan. Tämä otetaan huomioon tätä apua ohjelmoitaessa vuotuisten talousarvioedellytysten mukaisesti. Koska Euroopan jälleenrakennus- ja kehityspankki (EBRD) hallinnoi Kozloduyn kansainvälisen purkutuen rahastoa, jonka kautta yhteisön avustusvarat ohjataan, se raportoi, kuinka Bulgaria on noudattanut reaktoreiden sulkemisvelvoitteitaan.

Kozloduyn voimalan yksiköiden 1 ja 2 purkusuunnitelmaa ollaan laatimassa parhaillaan. Tässä yhteydessä Bulgarian viranomaiset laativat heinäkuussa 2000 yhteistyössä komission kanssa toimintasuunnitelman, jossa vahvistetaan aikatauluineen tarvittavat toimet ja toimenpiteet, jotka johtavat kyseisten yksiköiden lopulliseen sulkemiseen ennen vuotta 2003. Vastaavat toimet yksiköiden 3 ja 4 sulkemiseksi ja purkamiseksi voidaan aloittaa vasta vuoden 2002 jälkeen, jolloin näiden kahden yksikön lopullisesta tarkasta sulkupäivämäärästä voidaan sopia yhteisymmärryksen mukaisesti. Muistutettakoon mieleen, että komissio odottaa, että nämä yksiköt suljetaan viimeistään vuonna 2006.

Yhteisymmärryksen mukaisesti komissio on luvannut Bulgarian energia-alalle monivuotisen apupaketin. Tähän pakettiin kuuluu 200 miljoonaa euroa Phare-avustuksia vuosiksi 20002006; tämän määrän toisen puoliskon myöntäminen vahvistetaan vuonna 2002, sillä se riippuu yksiköiden 3 ja 4 lopullisista sulkemispäivämääristä tehtävän yhteisymmärryksen vahvistamisesta. Vuonna 2000 komissio aikoo sitoa 30,2 miljoonaa euroa tätä varten. Tähän määrään sisältyy 5,2 miljoonaa euroa instituutioiden kehittämishankkeisiin (kyseisestä määrästä on jo sidottu 3,3 miljoonaa euroa) ja 25 miljoonaa euroa ensimmäisenä eränä yhteisön osuudesta Kozloduyn kansainväliseen purkutuen rahastoon.

On välttämätöntä varmistaa, että Kozloduyn yksiköissä 3 ja 4 ylläpidetään niiden ennustetun toiminta-ajan riittävää turvallisuustasoa. Komissiolla ei ole toimivaltaa puuttua toimiin, joita Bulgarian viranomaiset saattavat toteuttaa näissä yksiköissä. Yhteisön apua ei kuitenkaan harkita hankkeisiin, joilla saatettaisiin jatkaa kyseisten reaktoreiden toimintaa sovittujen sulkemissitoumusten määräysten vastaisesti.

Kozloduyn ydinvoimalan yksikössä 3 27. elokuuta 2000 tapahtunut onnettomuus luokiteltiin vakavuusasteeltaan Kansallisen atomienergiajärjestön määrittämälle tasolle 1, joka on alin taso kyseisessä asteikossa. Tämän vakavuusasteen onnettomuudet eivät vaaranna voimalan ulkopuolella eivätkä naapurimaissa olevien ihmisten terveyttä. Tämän vuoksi komissio ei pitänyt tarpeellisena toteuttaa muita

toimia onnettomuuden johdosta kuin pyytää Bulgarialta tietoja, joita se toimittikin. Komissio kuitenkin huomioi lehdistössä raportoidut, Bulgarian sääntelyviranomaisen päällikön onnettomuuden johdosta esittämät toteamukset, joiden mukaan Bulgarian viranomaiset ovat todenneet turvallisuuteen liittyvien onnettomuuksien määrän lisääntyneen voimalassa. Bulgarian viranomaiset jatkavat tilanteen tarkkailua ottaen huomioon, että ydinturvallisuuden korkean tason saavuttaminen on tärkeää ehdokasmaille laajentumisen takia ja että se on Bulgarian yksi ensisijaisista liittymiskumppanuuden tavoitteista.

Joulukuussa 1995 Ukrainan hallitus, teollisuusmaiden G7-ryhmä ja komissio allekirjoittivat yhteisymmärryspöytäkirjan, jossa ne sitoutuvat toteuttamaan K2R4-hankkeen. Tähän yhteisymmärryspöytäkirjaan sisältyy kaikkien sopimuspuolten useita sitoumuksia. Näistä sitoumuksista merkittävin on Ukrainan sitoumus sulkea Ternobylin voimala vuoden 2000 loppuun mennessä. Ukrainan hallitus noudattaa tätä sitoumusta; se on päättänyt sulkea voimalan 15. joulukuuta 2000 mennessä.

Yhteisymmärryspöytäkirjassa myös määrätään energiainvestointiohjelmasta. Tähän ohjelmaan sisältyy sellaisten lainavaroin rahoitettavien hankkeiden valmistelu, jotka perustuvat alhaisimpia kustannuksia suosiviin suunnitteluperiaatteisiin. Näillä hankkeilla on tarkoitus saattaa valmiiksi K2R4-reaktorit sekä kunnostaa lämpö-, vesi- ja pumppuvoimalaitoksia sekä parantaa energiatehokkuutta Ukrainan energia-alan strategian mukaisesti.

Komissio tukee näiden sitoumusten mukaisesti Ukrainan ydinturvallisuusviranomaisten, ydinvoimaloiden ja teknisten laitosten valmistautumista EBRD:n ja Euratomin mahdollisiin lainoihin K2R4-ydinyksikköjen valmiiksi saattamiseksi ja parantamiseksi kansainvälisesti hyväksyttävälle turvallisuustasolle.

Tekemättä tyhjäksi näiden käynnissä olevien toimien tuloksia, joiden perusteella eri osapuolet voivat päättää ehdotetuista lainoista, lainojen edellytyksinä on muun muassa riittävän ydinturvallisuuden tason saavuttaminen sekä tyydyttävä edistyminen energia-alan rakenneuudistuksessa.